b'\n_START_ARTICLE_\nMesclat\n_START_SECTION_\nHist\xc3\xb2ria\n_START_PARAGRAPH_\nEntre 2000 i 2001, Mesclat realitza vint-i-cinc concerts arreu de la geografia catalana. El gener 2002 publica el primer compacte: Mesclat. Est\xc3\xa0 format per catorze can\xc3\xa7ons que  combinen un estil musical folk-rock amb melodies populars i lletres revolucion\xc3\xa0ries. Segons Francesc Ribera, \xe2\x80\x9cpret\xc3\xa9n arribar a l\xe2\x80\x99exhibici\xc3\xb3 de for\xc3\xa7a que demostren en els seus directes\xe2\x80\x9d. El disc incorpora versions de Coses (\xe2\x80\x9cAu jovent\xe2\x80\x9d), Esquirols (\xe2\x80\x9cTorna, Serrallonga"), Ovidi Montllor (Tot explota, pel cap o la pota) i Maria del Mar Bonet (\xe2\x80\x9cQu\xc3\xa8 volen aquesta gent?\xe2\x80\x9d). _NEWLINE_En els premis Enderrock de l\xe2\x80\x99any 2002, Mesclat va obtenir el reconeixement a millor artista folk, millor disc folk de l\xe2\x80\x99any, millor can\xc3\xa7\xc3\xb3 folk de l\xe2\x80\x99any pel tema Com goses?, i millor directe/concert de folk._NEWLINE_L\xe2\x80\x99estiu de 2003, Mesclat presenta Xera!, un espectacle de m\xc3\xa9s de tres hores de durada que inclo\xc3\xafa \xe2\x80\x9crepresentacions teatrals, lectures de poemes, m\xc3\xbasiques de gralla i instruments de doble canya, can\xc3\xa7ons d\xe2\x80\x99autor o projeccions d\xe2\x80\x99imatges\xe2\x80\x9d. La paraula xera fa refer\xc3\xa8ncia simult\xc3\xa0niament al foc i a la festa._NEWLINE_Amb Manilla, Mesclat continua apostant pel so folk, aix\xc3\xad com per reivindicar artistes catalans contemporanis. El segon projecte de grup compta amb lletres dels literals Miquel Mart\xc3\xad i Pol,  Joan Oliver, els m\xc3\xbasics Jaume Arnells i Miquel Pujad\xc3\xb3, i versions de les famoses \xe2\x80\x9cNo \xc3\xa9s aix\xc3\xb2, companys\xe2\x80\x9d de Llu\xc3\xads Llach, i \xe2\x80\x9cEl burg\xc3\xa8s\xe2\x80\x9d, de Francesc Pi de la Segarra. Manilla va obtenir el premi Enderrock 2004 al millor disc de folk. _NEWLINE_Segons Agn\xc3\xa8s Toda, \xe2\x80\x9cel seu objectiu musical era agafar m\xc3\xbasica tradicional i tocar-la amb ritmes contemporanis a partir de can\xc3\xa7ons pr\xc3\xb2pies i adaptacions de folklore dels Pa\xc3\xafsos Catalans, o versions d\xe2\x80\x99artistes que creien interessants reivindicar com Ovidi Montllor, Maria del Mar Bonet o Coses\xe2\x80\x9d. Els integrants de Mesclat aprofitaven els seus concerts per reivindicar la independ\xc3\xa8ncia i la m\xc3\xbasica dels Pa\xc3\xafsos Catalans.'